
IRIZPENA, HONAKO FORU DEKRETU HAUEK ALDATZEA ONARTZEN DUEN FORU DEKRETUAREN PROIEKTUARI BURUZKOA: 3/2011 FORU DEKRETUA, URTARRILAREN 25EKOA, ZERGADUNEN ERROLDA ETA HORREN INGURUKO BETEBEHARRAK ARAUTZEN DITUENA; 71/2008 FORU DEKRETUA, UZTAILAREN 8KOA, IDENTIFIKAZIO FISKALEKO ZENBAKIAREN INGURUKO BETEBEHARRAK ETA HAREN OSAERA ARAUTZEN DITUENA; ETA 111/2008 FORU DEKRETUA, ABENDUAREN 23KOA, ZEINAREN BIDEZ ARAUTZEN BAITA KONTUEN, ERAGIKETEN ETA FINANTZA AKTIBOEN ETA ATZERRIAN DAUDEN ONDASUN ETA ESKUBIDEEN BERRI EMATEKO BEHARRA (2023KO AZAROAREN 16KO BILKURA)
I. AURREKARIAK
Irizpen honen xede den foru dekretuaren proiektua Bigarren Diputatu Nagusiorde eta Ogasun, Finantza eta Aurrekontu Saileko Foru Diputatuak urgentziaz bidali du Aholku Batzorde honetara, diputatu nagusiak proiektua berehala onartu behar dela uste baitu, Diputatuen Kontseiluaren martxoaren 30eko 40/1999 Foru Dekretuaren 20. artikuluan ezarritakoarekin bat etorriz.
Irizpen eskaerarekin batera, proiektuaren testua, genero eraginari buruzko txostena, Berdintasun Zerbitzuaren oharren txostena, arau-eraginari buruzko txostena eta txosten ekonomikoa igorri dira, Arabako Foru Aldundiaren xedapen orokorrak egiteko prozedura onesten duen otsailaren 28ko 6/2023 Foru Dekretuaren arabera.
II. GOGOETA JURIDIKOAK
LEHENENGOA. - Aholku Batzordearen eskumena irizpena emateko.
Foru Gobernu Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta horien artean dago, 1.b) atalean, nahitaezko irizpen ez-loteslea ematea hauexei buruz: “erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa edo arauak garatzeko denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean”.
BIGARRENA. – Arabako Lurralde Historikoaren eskumena proiektuaren xede den gaiari dagokionez.
Lurralde Historikoak zerga arloan duen eskumenari buruzko lehen aipamena Espainiako Konstituzioaren lehen xedapen gehigarrian aurki dezakegu. Honako hau ezartzen du: “Konstituzioak foru-lurraldeetako eskubide historikoak babestu eta onartzen ditu. Foru-araubide horren eguneratze orokorra, hala denean, Konstituzioaren eta autonomia-estatutuen eremuan burutuko da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau xedatu zuen 1. artikuluan: “Bat. Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”. 
Ekonomia Itun horren 46. artikuluan, zerga-informazioa emateko betebeharrak betetzeko eskumenen banaketa arautzen da lurraldeen artean, eta honako hau ezartzen da:
“Bi. Tributu-informazioa emateko orokorrean legez eskatzen diren betebeharrak betetzea helburu duten aitorpenak Estatuko Administrazioari edo lurraldea dela-eta eskuduna den foru-aldundiari aurkeztu behar zaizkio, zeinek bere araudia betez, irizpide hauek kontuan harturik:
a) Tributu betebeharpekoek jarduera ekonomikoak egiten badituzte, eurek egiten dituzten enpresa edo lanbide jarduerak egiaztatu eta ikertzeko eskumena daukan administrazioari.
b) Tributu betebeharpekoek ez badute jarduera ekonomikorik egiten, egoitza fiskala non daukaten hartu behar dute kontuan, lurralde erkidean edo foru lurraldean.
Aurreko letretan xedatutakoaren ondorioetarako, jaraunspen jasogabeak, ondasunen erkidegoak edo izaera juridikorik ez daukaten bestelako erakundeak direnean, aipatutako aitorpenak kideak edo partaideak fiskalki helbideratuta dauden administrazioren aurrean ere aurkeztu beharko dira. 
Hiru. Errolda aitorpenak, bestalde, egin behar dituen pertsonak edo erakundeak bere egoitza fiskala non duen, hango administrazioari aurkeztu behar dizkio, zeinek bere araudia betez; baita pertsona edo erakunde horrek ekonomia itunean ezarritako arauen indarrez aitorpen hauetakoren bat aurkeztu behar dion administrazioari ere:
Atxikipenen eta konturako sarreren aitorpenak.
Sozietateen gaineko zergaren aitorpen-likidazioa.
Balio erantsiaren gaineko zergaren aitorpen-likidazioa.
Jarduera ekonomikoen gaineko zergaren aitorpena.
Zenbait zerbitzu digitalen gaineko zergaren aitorpena”.
Bestalde, Euskal Autonomia Erkidegoko Ekonomia Itunaren 47 bis artikuluak identifikazio fiskaleko zenbakia esleitzeko eta ezeztatzeko eskumenen banaketa jasotzen du, eta honako hau xedatzen du:
“Pertsona juridikoek eta izaera juridikorik gabeko erakundeek identifikazio fiskaleko zenbakia ematea eskatu beharko dute egoitza fiskalaren arabera dagokien administrazioaren aurrean.
Establezimendu iraunkorrik gabeko erakunde ez egoiliarrek identifikazio fiskaleko zenbakia emateko eskatu beharko diote lurraldeko administrazioari, hain zuzen ere, zerga garrantzia edo ondorioak izango dituzten eragiketak edo ekintzak egingo dituzten lurraldeko administrazioari, salbu eta aldez aurretik beste zerga administrazio batek identifikazio fiskaleko zenbakia eman badie.
Identifikazio fiskaleko zenbakia kentzea egoitza fiskalaren araberako administrazioari dagokio, salbu eta ikerketa eta egiaztatze lanak egiteko eskumena beste administrazio bati eman bazaio; kasu horretan, azken horrena izango da. Egoiliar ez diren establezimendu iraunkorrik gabeko entitateen kasuan, zenbakia eman duen administrazioak edukiko du kentzeko eskumena.
Bi kasuetan administrazioen artean informazioa zuzen trukatzea eta koordinazio egokia bermatuko dira”.
Bestalde, azaroaren 25eko 27/1983 Legeak, Euskal Autonomia Erkidego osorako erakundeen eta bertako lurralde historikoetako foru erakundeen arteko harremanei buruzkoak, honako hau ezarri zuen 7.a) 6. artikuluan, foru erakundeen eskumen esklusibo gisa: “Autonomia Estatutuaren 41. artikuluak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuek emanda izan ditzaketen guztiak”.
Arabako Lurralde Historikoko zerga sistemaren printzipio eta arau juridiko orokorrak ezartzen dituen otsailaren 28ko 6/2005 Foru Arau Orokorrak, 4.1 artikuluan, Arabako Foru Aldundiari ematen dio zergei buruzko arauak garatzeko ahala, tokiko zergak arautzen dituzten zerga ordenantzei dagokienez toki-erakundeei dagozkien ahalmenei kalterik egin gabe.
Arau bidezko gaikuntza orokor horretaz gain, aipatutako Foru Arauak, zerga betebehar formalei dagokienez, honako hau xedatzen du 29. artikuluaren 3. apartatuan: “erregelamenduzko xedapenetan zerga betebehar formalak betetzearen inguruabarrak arautu ahal izango dira”.
HIRUGARRENA. - Proiektuko arauaren alderdi formalei dagokienez.
a) Erakunde eskumena eta araudi gaikuntza.
Martxoaren 15eko 10/2023 Foru Arauak, Arabako Foru Aldundiaren Gobernu, Antolaketa eta Araubide Juridikoari buruzkoak, 7.2 artikuluan, honako hau ezarri zuen: “araudi ahalmena baliatuz, Foru Gobernu Kontseiluari dagokio foru arauak garatu eta egikaritzeko araudiak onartzea, foru dekretuen bitartez”.
b) Arauketa onaren printzipioak.
Proiektuaren hitzaurreak justifikatzen du Administrazio Publikoen Administrazio Prozedura Erkidearen urriaren 1eko 39/2015 Legearen (APEL) 129. artikuluan eta Xedapen orokorrak egiteko prozedura onesten duen Foru Gobernu Kontseiluaren otsailaren 28ko 6/2023 Foru Dekretuaren 3. artikuluan xedatutako arauketa onaren printzipioetara egokitzen dela, azken artikulu horretan jasotako sinpletasunaren, ulergarritasunaren eta kontuak ematearen printzipioei izan ezik.
c) Prozedura.
i) Urteko Araugintza Plana.
Arauzko ekimena ez dago 2023ko Urteko Araugintza Planean sartuta.
Hala ere, arau-eraginari buruzko txostenak horren premia justifikatzen du:
- Alde batetik, berotegi-efektuko gas fluordunen gaineko zerga, berrerabili ezin diren plastikozko ontzien gaineko zerga berezia eta hondakinak zabortegietan uztearen, erraustearen eta hondakinen baterako errausketaren gaineko itundutako zerga berrien lurralde erregistroak ezartzeko beharrezkoak diren arauzko xedapenak sartzeko.
- Bestetik, premiazko eta segurtasun juridikoko arrazoiak direla medio, arau-aipamenak eguneratzeko eta foru araudia Estatuko eta Europar Batasuneko xedapenetara egokitzeko, Alkoholaren eta edari deribatuen gaineko zergaren edo hidrokarburoen gaineko zergaren eremu objektiboetan sartutako produktuak gordailu fiskaletatik ateratzen dituzten pertsonen edo erakundeen erregistroa sortuz, bai eta banakako pentsioen produktu paneuroparrei buruzko informazio betebeharrei eta moneta birtualekin egindako saldo eta eragiketei buruzkoak ere.
ii) Aldez aurreko kontsulta publikoa eta entzunaldiko eta informazio publikoko izapidea.
Zerga Araudiaren Zerbitzuaren arau-eraginari buruzko 2023ko urriaren 25eko txostenak aldez aurreko kontsulta publikoaren izapidea eta entzunaldiko eta informazio publikoko izapidea egin zirela jakinarazten du; hala ere, izapide horietan ez zen herritarren ekarpenik jaso.
iii) Beste izapide batzuk.
Espedientean jasota daude generoaren araberako eraginaren aldez aurreko ebaluazioa eta Berdintasun Zerbitzuaren oharrak, 6/2023 Foru Dekretuaren 17. artikuluan ezarritakoak.
Berdintasun Zerbitzuak adierazi du generoak ez duela zerikusirik proiektuarekin, proposatutako aldaketak erabat teknikoak direla uste baitu. 
Hala ere, zerga araudi osoan generoak garrantzia duela azpimarratu du, eta Zergadunen Errolda eta horren inguruko betebeharrak arautzen dituen urtarrilaren 25eko 3/2011 Foru Dekretuaren 10. 1 a) artikuluan agertzen den “sexua” hitza ordezkatzea proposatu du. Hitz horren ordez, “sexua/generoa” erabiltzea proposatu du, zergadunen errolda martxoaren 16ko 1/2023 Legegintzako Dekretuan jasotako berdintasun-agindu berrietara egokitzeko, sexu eta genero identitatearen garapen askeari dagokionez (1/2023 Legegintzako Dekretua, martxoaren 16koa, emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onartzen duena).
Era berean, maskulino generikoan idatzita agertzen diren hainbat terminotarako aukera inklusiboak proposatu ditu.
III. FORU DEKRETUAREN PROIEKTUAREN EGITURA
Proiektuak honako hauek ditu: zioen azalpena, hiru artikulu, xedapen gehigarri bakarra, bi xedapen iragankor eta azken xedapen bakarra (proiektua ALHAOn argitaratu eta hurrengo egunean indarrean jarriko dela ezartzen du).
Proposatutako aldaketek honako xedapen hauetan daukate eragina:
- 3/2011 Foru Dekretua, urtarrilaren 25ekoa, Zergadunen Errolda eta horren inguruko betebeharrak arautzen dituena.
- 71/2008 Foru Dekretua, uztailaren 8koa, identifikazio fiskaleko zenbakiaren inguruko betebeharrak eta haren osaera arautzen dituena.
- 111/2008 Foru Dekretua, abenduaren 23koa, zeinaren bidez arautzen baita kontuen, eragiketen eta finantza aktiboen eta atzerrian dauden ondasun eta eskubideen berri emateko beharra.
IV.- PROIEKTUA AZTERTZEA
Foru Dekretu honen xedea honako hauek aldatzea da: 3/2011 Foru Dekretua, urtarrilaren 25ekoa, Zergadunen Errolda eta horren inguruko betebeharrak arautzen dituena; 71/2008 Foru Dekretua, uztailaren 8koa, identifikazio fiskaleko zenbakiaren inguruko betebeharrak eta haren osaera arautzen dituena; eta 111/2008 Foru Dekretua, abenduaren 23koa, zeinaren bidez arautzen baita kontuen, eragiketen eta finantza aktiboen eta atzerrian dauden ondasun eta eskubideen berri emateko beharra.
Lehenengo artikuluak 3/2011 Foru Dekretua aldatzen du, urtarrilaren 25ekoa, Zergadunen Errolda eta horren inguruko betebeharrak arautzen dituena. 
Lehenengo apartatuan, Zergadunen Errolda Bakarrean sartzen ditu honako hauek: Alkoholaren eta edari deribatuen gaineko zergaren edo hidrokarburoen gaineko zergaren eremu objektiboetan sartutako produktuak gordailu fiskaletatik ateratzen dituzten pertsonen edo erakundeen erregistro berriak, bai eta itundutako azken zergen lurralde erregistroak ere, hots, berotegi-efektuko gas fluordunen gaineko zerga, berrerabili ezin diren plastikozko ontzien gaineko zerga berezia eta hondakinak zabortegietan uztearen, erraustearen eta hondakinen baterako errausketaren gaineko zerga. 
Bigarren apartatuak 6. artikulua aldatzen du, haren edukia uztailaren 7ko 1165/1995 Errege Dekretuaren bitartez onartutako Zerga Berezien Araudian xedatutakora egokitzeko. Hala, berariaz aipatzen dira araudi horren 138. eta 146. artikuluak.
Hirugarren apartatuak 7. artikulua osatzen du, Alkoholaren eta edari deribatuen gaineko zergaren edo hidrokarburoen gaineko zergaren eremu objektiboetan sartutako produktuak gordailu fiskaletatik ateratzen dituzten pertsonen edo erakundeen erregistroa sartzeko. Aldaketa hori bat dator Iruzur fiskala prebenitzeko eta haren aurka borrokatzeko neurriei buruzko uztailaren 9ko 11/2021 Legearekin. Lege horrek Kontseiluaren uztailaren 12ko 2016/1164 (EB) Zuzentarauaren transposizioa egin du (zuzentarau horrek barne merkatuaren funtzionamenduan zuzeneko eragina duten saiheste fiskaleko praktiken aurkako arauak ezartzen ditu, eta zenbait zerga araudi eta jokoaren arloko arauak aldatzen ditu), eta ezartzen du ezin zaiela erantzukizun subsidiariorik eskatu gordailu fiskalen titularrei, baldin eta ondasunak horretarako baimena duen pertsona edo erakunde batek atera edo utzi baditu eta produktu horien erauzleen erregistroan jasota badago. Horretarako sortu da erregistro hori, eta hor inskribatu behar dira pertsona edo erakunde horiek.
Lau, bost eta seigarren apartatuek 9 bis, 9 ter eta 9 quater artikuluak sortzen dituzte, eta honako zerga hauen lurralde erregistro berrien edukia arautzen dute: berotegi-efektuko gas fluordunen gaineko zerga, berrerabili ezin diren plastikozko ontzien gaineko zerga berezia, eta hondakinak zabortegietan uztearen, erraustearen eta hondakinen baterako errausketaren gaineko zerga.
Ohartarazi behar da 9 bis artikulua ez datorrela bat 9 ter eta 9 quater artikuluekin. Izan ere, 9 bis artikuluan Foru Araua aipatzen da, eta 9 ter eta 9 quater artikuluetan, berriz, “izena ematera behartuta dauden pertsonak edo erakundeak” aipatzen dira.
Zazpigarren apartatuak 10.1 artikulua aldatzen du, ez-egoiliarren errentaren gaineko zergaren arau-aipamena eguneratzeko.
Zortzigarren apartatuak 10.3.b) artikulua aldatzen du, sozietateen gaineko zergari, irabazteko asmorik gabeko erakundeen zerga araubideari eta mezenasgorako zerga pizgarriei buruzko arau-aipamenak eguneratzeko. Era berean, Alkoholaren eta edari deribatuen gaineko zergaren edo hidrokarburoen gaineko zergaren eremu objektiboetan sartutako produktuak gordailu fiskaletatik ateratzen dituzten pertsonen edo erakundeen erregistroan sartzeari edo baja emateari buruzko informazioa gehitzen da.
Bederatzigarren eta hamargarren apartatuek 12.3 eta 13.2 artikuluak aldatzen dituzte, arau-aipamenak eguneratzeko eta Alkoholaren eta edari deribatuen gaineko zergaren edo hidrokarburoen gaineko zergaren eremu objektiboetan sartutako produktuak gordailu fiskaletatik ateratzen dituzten pertsonen edo erakundeen erregistroan sartzeko eskaera gehitzeko.
Hamaikagarren apartatuak letra berri bat gehitzen dio 13. artikuluaren 4. apartatuari, honako hau ezartzeko: Alkoholaren eta edari deribatuen gaineko zergaren edo hidrokarburoen gaineko zergaren eremu objektiboetan sartutako produktuak gordailu fiskaletatik ateratzen dituzten pertsonen edo erakundeen erregistroan sartzeko eskaera inskribatzeko betebeharra ezartzen duten eragiketak egin aurretik egin behar da.
Hamabigarren apartatuak 17. artikulua aldatzen du, arau-aipamenak eguneratzeko.
Hamahirugarren apartatuak apartatu bat gehitzen dio 21. artikuluari, batasun barruko operadoreen erregistroan, Alkoholaren eta edari deribatuen gaineko zergaren edo hidrokarburoen gaineko zergaren eremu objektiboetan sartutako produktuak gordailu fiskaletatik ateratzen dituzten pertsonen edo erakundeen erregistroan eta hileko itzulketen erregistroan kautelazko baja emateko arrazoiak arautzeko.
Hamalaugarren apartatuak 22.1 artikulua aldatzen du, honako aukera hauek gehitzeko: errolda egoera zuzentzeko prozedura ebazpen-proposamenaren bidez hasi ahal izatea, baldin eta administrazioak hori egiteko nahikoa datu badu, eta errolda egoera zuzentzeko prozeduraren hasierari dagokionez berezitasunak ezartzeko, batasun barruko operadoreen erregistroan eta itzulketa partzialeko erregistroan kautelazko baja ematea erabakitzen denean 21. artikuluaren 6. apartatu berrian jasotako arrazoiengatik.
Bigarren artikuluak uztailaren 8ko 71/2008 Foru Dekretua aldatzen du, identifikazio fiskaleko zenbakiaren inguruko betebeharrak eta haren osaera arautzen dituena. 
Lehenengo apartatuak 1.1 artikulua aldatzen du, honako hau gehitzeko: Arabako Zergei buruzko otsailaren 28ko 6/2005 Foru Arau Orokorraren 35. artikuluaren 6. apartatuan aipatzen diren jaraunspen banatu gabeen zergapekoek ere identifikazio fiskaleko zenbakia izango dute.
Bigarren apartatuak 2. c) a’) artikulua aldatzen du, ez-egoiliarren errentaren gaineko zergaren arau-aipamena eguneratzeko.
Hirugarren apartatuak 8.3 artikulua aldatzen du, eta gehitzen du administrazioak behin betiko identifikazio fiskaleko zenbakia emateko behar den dokumentazioa aurkezteko eska dezakeela, betiere behin-behineko identifikazio fiskaleko zenbakia eman zenetik sei hilabete igaro badira.
Laugarren apartatuak 9.1 artikulua aldatzen du, Alkoholaren eta edari deribatuen gaineko zergaren edo hidrokarburoen gaineko zergaren eremu objektiboetan sartutako produktuak gordailu fiskaletatik ateratzen dituzten pertsonen edo erakundeen erregistroa eta hileko itzulketen erregistroa sartzeko.
Bosgarren apartatuak 11.2 artikuluaren b) eta c) letrak aldatzen ditu, Balore Merkatuaren Legearen arau-aipamena eguneratzeko eta abenduaren 23ko 111/2008 Foru Dekretuaren 16. artikuluan xedatutako informazio adierazpenera igortzeko (111/2008 Foru Dekretua, abenduaren 23koa, zeinaren bidez arautzen baita kontuen, eragiketen eta finantza aktiboen berri emateko beharra).
Seigarren apartatuak 12.4 artikulua aldatzen du, kontuen, eragiketen eta finantza aktiboen berri emateko beharra arautzen duen abenduaren 23ko 111/2008 Foru Dekretuaren 6. artikulura igortzeko.
Zazpigarren apartatuak 16.1 artikulua aldatzen du, Ez-egoiliarren errentaren gaineko zergari buruzko apirilaren 19ko 7/1999 Foru Arau indargabetuaren arau-aipamena ezabatzeko.
Zortzigarren apartatuak 17. artikuluaren 1. apartatua aldatzen du, sozietateen gaineko zergaren arau-aipamena eguneratzeko eta 18. artikuluan aipatzen ziren kasu bereziak identifikazio fiskaleko zenbakia baliogabetzeko arrazoitzat sartzeko. Halaber, 17. artikuluaren 6. apartatua aldatzen du, identifikazio fiskaleko zenbakia ezeztatzeak erregistroetan baja ematea ekarriko duela ezartzeko, eta 7. eta 8. apartatuak gehitzen ditu. 7. apartatuak ezartzen du bidezkoa dela identifikazio fiskaleko zenbakia ukatzea ezeztatzeko arrazoiren bat dagoenean. 8. apartatuak seigarren apartatuan aurrez ezarritako identifikazio fiskaleko zenbakiaren birgaitzea arautzen du, eta artikulu horretako 1. apartatuko i) letran jasotako ezeztatzeko arrazoi berriari begira berezitasun bat ezartzen du. 
Bederatzigarren apartatuak 18. artikulua ezabatzen du, zeina, aurreko paragrafoan adierazi den bezala, 17. artikuluaren 1. apartatuan sartu den.
Hirugarren artikuluak abenduaren 23ko 111/2008 Foru Dekretua aldatzen du, zeinaren bidez arautzen baita kontuen, eragiketen eta finantza aktiboen eta atzerrian dauden ondasun eta eskubideen berri emateko beharra.
Lehenengo apartatuak honako aldaketa hauek sartzen ditu, 2023ko urtarrilaren 1etik aurrerako ondorioekin:
Lehenengo azpiapartatuak 18. artikuluaren a) letra aldatzen du, gizarte aurreikuspeneko sistemei egindako ekarpenak jakinaraztera behartuta daudenen artean Europako Parlamentuaren eta Kontseiluaren 2019ko ekainaren 20ko 2019/1238 (EB) Erregelamenduan araututako banakako pentsioen produktu paneuroparren (PEPP) sustatzaileak sartzeko. Era berean, artikulu horren f) apartatua aldatzen du, sozietateen gaineko zergaren arau-aipamena eguneratzeko
Bigarren azpiapartatuak 23 bis artikulua gehitzen du. Artikuluak ezartzen du Araban bizi diren pertsona fisiko eta juridikoek eta ez-egoiliarren Arabako establezimendu iraunkorrek urteko lehen hiruhilekoan urteko informazio aitorpena aurkeztu behar dutela, urte bakoitzeko abenduaren 31n titular, onuradun, baimendu edo benetako titular diren edo erabil ditzaketen atzerriko txanpon birtual guztiei buruzkoa. Era berean, aplikatzekoak ez diren kasuak adierazten dira, eta ezartzen da hurrengo urteetako aitorpena nahitaezkoa izango dela soilik baterako saldoak 20.000 eurotik gorako gehikuntza izan badu azken aitorpenetik.
Bigarren apartatuak honako aldaketa hauek egiten ditu:
Lehenengo azpiapartatuak 4.3 artikulua aldatzen du, zehazteko erreskate baliorik ez badago, hornidura matematikoaren balioa adieraziko dela abenduaren 31n, eta Ondarearen gaineko zergari buruzko 9/2013 Foru Arauaren beharrezko aipamenak sartzeko.
Bigarren azpiapartatuak 20.4.a) artikulua aldatzen du, sozietateen gaineko zergaren arau-aipamena eguneratzeko.
Hirugarren azpiapartatuak 20.6 artikulua aldatzen du, Zergei buruzko 6/2005 Foru Arau Orokorraren 19. xedapen gehigarriaren aipamena ezabatzeko. 
Laugarren azpiapartatuak 21. artikuluaren 4. eta 5.c) apartatuak aldatzen ditu, honako hau zehazteko: abenduaren 31n hartzaileak ez badu gaitasunik bizi edo baliaezintasun aseguruen erabateko erreskate eskubidea baliatzeko, egun horretako hornidura matematikoaren balioa adierazi beharko da. Era berean, 21. artikuluaren 5.a) apartatua aldatzen da, sozietateen gaineko zergaren arau-aipamena eguneratzeko.
Bosgarren azpiapartatuak 21.8 artikulua aldatzen du, Zergei buruzko 6/2005 Foru Arau Orokorraren 19. xedapen gehigarriaren aipamena ezabatzeko. 
Seigarren azpiapartatuak 22.6.a) artikulua aldatzen du, sozietateen gaineko zergaren arau-aipamena eguneratzeko.
Zazpigarren azpiapartatuak 22.8 artikulua aldatzen du, Zergei buruzko 6/2005 Foru Arau Orokorraren 19. xedapen gehigarriaren aipamena ezabatzeko. 
Zortzigarren azpiapartatuak 23.5.a) artikulua aldatzen du, sozietateen gaineko zergaren arau-aipamena eguneratzeko.
Bederatzigarren azpiapartatuak 23.7 artikulua aldatzen du, Zergei buruzko 6/2005 Foru Arau Orokorraren 19. xedapen gehigarriaren aipamena ezabatzeko.
Hamargarren azpiapartatuak 26. artikulua gehitzen du. Artikulu horrek ezartzen du inoren izenean gako kriptografiko pribatuak babesteko zerbitzuak ematen dituzten pertsonek eta entitateek, moneta birtuala mantentzeko, biltzeko eta transferitzeko, mantentzen dituzten moneta birtual guztiei buruzko urteko informazio aitorpena aurkeztu behar dutela.
Hamaikagarren azpiapartatuak 26.bis artikulua gehitzen du. Artikulu horren arabera, txanpon birtualen eta diru fiduziarioaren arteko edo moneta birtualen arteko truke-zerbitzuak ematen dituzten pertsona eta entitateek, edo eragiketa horiek egiteko bitartekari gisa jarduten badute, edo inoren izenean gako kriptografiko pribatuak babesteko zerbitzuak ematen badituzte, moneta birtuala mantentzeko, biltzeko eta transferitzeko, urteko informazio aitorpena aurkeztu beharko dute moneta birtuala eskuratzeko, eskualdatzeko, trukatzeko eta transferitzeko eragiketei buruz, bai eta moneta horietan egindako kobrantzei eta ordainketei buruz ere.
Xedapen gehigarri bakarrak ezartzen du Alkoholaren eta edari deribatuen gaineko zergaren edo hidrokarburoen gaineko zergaren eremu objektiboetan sartutako produktuak gordailu fiskaletatik ateratzen dituzten pertsonen edo erakundeen erregistroan pertsonak edo erakundeak sartzeak edo baztertzeak produktu mota bati edo besteari lotuta egongo direla, eta hurrengo egunetik aurrera izango dela eraginkorra. Era berean, xedatzen du erregistroa publikoa izango dela, eta beraz gordailu fiskalen titularrek elektronikoki kontsultatu ahal izango dutela.
Xedapen gehigarri horrek Zergadunen Errolda eta horren inguruko betebeharrak arautzen dituen urtarrilaren 25eko 3/2011 Foru Dekretuaren gai bat arautzen du; hortaz, egokiagotzat jotzen da Foru Dekretu horretan bertan sartzea.
Lehen xedapen iragankorrak ezartzen du Alkoholaren eta edari deribatuen gaineko zergaren edo hidrokarburoen gaineko zergaren eremu objektiboetan sartutako produktuak gordailu fiskaletatik ateratzen dituzten pertsonen edo erakundeen erregistroari buruzko araudia indarrean jartzen den unean, ofizioz alta emango zaiela petroliozko produktuen handizkako operadoreen zerrendan dauden hidrokarburoen operadoreei eta 2022ko 548 informazio aitorpenean hartzaile gisa identifikatuta dauden pertsona edo erakundeei.
Xedapen iragankor horrek Zergadunen Errolda eta horren inguruko betebeharrak arautzen dituen urtarrilaren 25eko 3/2011 Foru Dekretuaren gai bat arautzen du; hortaz, egokiagotzat jotzen da Foru Dekretu horretan bertan sartzea.
Bigarren xedapen iragankorrak txanpon birtualei buruzko informazio betebeharren araubide iragankorra ezartzen du, eta adierazten du aurreko urteko informazioaren lehenengo aitorpenak 2024ko urtarrilaren 1etik aurrera aurkeztu beharko direla.
Xedapen iragankor horrek kontuen, eragiketen eta finantza aktiboen eta atzerrian dauden ondasun eta eskubideen berri emateko beharra arautzen duen abenduaren 23ko 111/2008 Foru Dekretuaren gai bat arautzen du; hortaz, egokiagotzat jotzen da Foru Dekretu horretan bertan sartzea.
Azken xedapen bakarrak ezartzen du Foru Dekretua ALHAOn argitaratu eta hurrengo egunean jarriko dela indarrean.
V.- PROIEKTUAREN BALORAZIOA
Proiektua honako hauek justifikatzen dute: arauzko xedapenak sartzea itundutako azken zergen lurralde erregistro berriak ezartzeko, arau-aipamenak eguneratzea eta foru araudia Estatuko eta Europar Batasuneko xedapenetara egokitzea.
Proiektua hierarkiaren eta lege erreserbaren printzipioei jarraikiz aztertu behar da, eta araudiari dagokion legearekin duen garapen eta lankidetza eginkizunaren arabera, zeinak Administrazio Publikoen Administrazio Prozedura Erkidearen Legearen 128 artikulutik eratortzen baitira.
Honako hau da erreferentziazko arau-esparrua:
Arabako Zergei buruzko 6/2005 Foru Arau Orokorraren 29. artikuluko 2. apartatuko a), b) eta c) letretan jasotzen da zentsu aitorpenak aurkezteko betebeharra, identifikazio fiskaleko zenbakia eskatzeko eta zerga harremanetan edo zerga garrantziko harremanetan erabiltzeko betebeharra, eta aitorpenak eta autolikidazioak aurkezteko betebeharra, horiek guztiak zerga betebehar formal gisa eratuak. 
Errolda betebeharrei dagokienez, Arabako Zergei buruzko Foru Arau Orokor horren III. tituluko III. kapituluan arautzen dira zergak kudeatzeko jarduketak eta prozedurak, eta 113. artikuluko 2. m) apartatuan ezartzen da zerga kudeaketaren eginkizuna dela “zerga erroldak egitea eta mantentzea”.
Era berean, identifikazio fiskaleko zenbakiari eta horren osaerari buruzko betebeharrei dagokienez, Arabako Zergei buruzko Foru Arau Orokorraren laugarren xedapen gehigarriak honako hau ezartzen du: “Pertsona fisiko zein juridiko orok, bai eta foru arau honen 35. artikuluko 3. idatz-zatian aipatzen diren nortasunik gabeko erakundeek ere, identifikazio fiskaleko zenbakia edukiko dute zergen arloan dituzten harremanetarako... Arau bidez zehaztuko dira esleipenaren eta errebokazioaren prozedura, identifikazio fiskaleko zenbakiaren osaera eta zergen arloko harremanetan hura erabiltzeko modua”.
Bestalde, kontu, eragiketa eta aktibo finantzarioei buruz eta atzerrian kokatutako ondasun eta eskubideei buruz informatzeko betebeharrari dagokionez, Arabako Zergei buruzko Foru Arau Orokorrak honako hau ezartzen du 90.1 artikuluan: “Pertsona fisikoek edo juridikoek, publikoek zein pribatuek, eta foru arau honetako 35. artikuluko 3. idatz-zatian aipatutako erakundeek euren zerga betebeharren inguruko denetariko datu, txosten, aurrerakin eta frogagiriak, zerga-ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere”.
Eta honako hau ezartzen du hemeretzigarren xedapen gehigarrian: “Zergapekoek honako informazio hau eman behar diote Zerga Administrazioari, foru arau honen 29. eta 90. artikuluetan xedatzen denarekin eta arauz ezartzen denarekin bat etorriz:
…
f) Atzerrian dauden moneta birtualei buruzko informazioa, baldin eta moneta horiek onuradunak edo baimenduak badira edo beste moduren batean xedatzeko ahalmena badute. Moneta horiek hirugarrenen izenean gako kriptografiko pribatuak gordetzeko zerbitzuak ematen dituzten pertsonek edo erakundeek zaintzen dituzte, moneta birtualak mantendu, biltegiratu eta transferitzeko”.
Azkenik, Pertsona Fisikoen Errentaren gaineko Zergari buruzko Foru Arauak, 2023ko zerga neurriei buruzko abenduaren 23ko 24/2022 Foru Arauaren bidez 2022ko urtarrilaren 1etik aurrerako ondorioekin sartutako hamargarren xedapen gehigarriaren 6. eta 7. apartatuetan, honako hau xedatzen du:
“6. Espainian egoitza duten pertsonek eta entitateek eta atzerrian egoitza duten pertsonek edo entitateek Espainian dituzten establezimendu iraunkorrek, baldin eta hirugarrenen izenean gako kriptografiko pribatuak gordetzeko, moneta birtualak mantentzeko, biltegiratzeko eta transferitzeko zerbitzuak ematen badituzte, eta zerbitzu hori nagusiki edo beste jarduera bati lotuta ematen badute, Zerga Administrazioari eman beharko diote mantentzen dituzten moneta birtualei buruzko informazioa, betiere erregelamenduan ezartzen denarekin bat etorriz. Hornidura horretan, diru birtual desberdin bakoitzeko saldoei buruzko informazioa jasoko da, eta, behar denean, legezko erabilerako diruari buruzkoa, bai eta saldo horien titularren, baimenduen edo onuradunen identifikazioa ere.
7. Espainian egoitza duten pertsonek eta entitateek eta atzerrian egoitza duten pertsonek edo entitateek Espainian dituzten establezimendu iraunkorrek txanpon birtualen eta legezko erabilerako diruaren arteko edo moneta birtualen arteko truke zerbitzuak ematen badituzte, edo edozelan eragiketa horiek egiteko bitartekari gisa jarduten badute, edo inoren izenean gako kriptografiko pribatuak babesteko zerbitzuak ematen badituzte, moneta birtuala mantentzeko, biltzeko eta transferitzeko, Zerga Administrazioari jakinarazi beharko dizkiote, arauetan ezarritakoaren arabera, moneta birtuala eskuratzeko, eskualdatzeko, trukatzeko eta transferitzeko eragiketak...”.
Azaldutako arau-esparruaren arabera, egokitzat jotzen da proiektuaren edukia. Hala ere, honako hau gomendatzen da:
· 3/2011 Foru Dekretuaren 9 bis artikulua aldatzea, honako hau adierazteko: “Berotegi-efektuko gas fluordunen gaineko zergaren lurralde erregistroa bertan izena ematera behartuta dauden pertsona eta erakundeek osatuko dute, zerga hori arautzen duen Arabako foru araudiaren arabera”.
· Xedapen gehigarri bakarrean eta lehen xedapen iragankorrean jasotako arauketa zuzenean sartzea urtarrilaren 25eko 3/2011 Foru Dekretuan, Zergadunen Errolda eta horren inguruko betebeharrak arautzen dituena.
· Bigarren xedapen iragankorrean jasotako arauketa zuzenean sartzea abenduaren 23ko 111/2008 Foru Dekretuan, zeinaren bidez arautzen baita kontuen, eragiketen eta finantza aktiboen eta atzerrian dauden ondasun eta eskubideen berri emateko beharra.
VI.- ONDORIOA
Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.
Hala ere, Berdintasun Zerbitzuaren oharrei jarraituz, 10. artikuluaren idazketa aldatu behar da. Urtarrilaren 25eko 3/2011 Foru Dekretuaren 1.a) artikulua, eta proposatzen duen alternatiba inklusiboa erabiltzea maskulino generikoan agertzen diren terminoetarako. 

